- Det har ikke fungeret godt nok. Det er klart, når vi ser eksempler som dem her.

Sådan lyder det fra Morten Rand Jensen, der er koncernchef i Region Hovedstaden, efter Jyllands-Posten kunne afsløre en noget skødeløs omgang med forskningsmidler på Gentofte Hospitals hjerteafdeling.

Læs også : Gentofte-læger brugte forskerpenge på fester

Her var der blandt andet brugt over 100.000 på fester, 13.000 på en reol med indbygget køleskab og også ansattes deltagelse i maratonløb og restaurantbesøg blev finansieret med forskningskronerne.

- Nødt til at stramme op

Samtidig viser regnskaberne, at hospitalet har betalt flyrejser, restaurationsbesøg, vin og kunst for flere millioner uden at have dokumentation for, at udgifterne var relevante.

- Vi bliver nødt til at stramme op, siger Morten Rand Jensen.

Han understreger, at situationen i Gentofte endnu ikke er blevet undersøgt af regionen, men medgiver, at det ser uheldigt ud.

- Det lyder mærkeligt. Det lyder ikke som noget, der skal afholdes af forskningskonti.

Der har imidlertid tidligere været tilfælde, hvor noget så suspekt ud, men nærmere undersøgelser viste, at det var i orden, understreger Morten Rand Jensen.

Bedre kontrol

Regionen vil nu sørge for at præcisere retningslinjerne og stramme op om kontrollen med hospitalerne. Tilliden til de enkelte afdelinger skal dog være til stede, siger koncernchefen.